ผลสำรวจขึ้นค่าจ้างต้นทุนธุรกิจขยับ6%
ผลสำรวจขึ้นค่าจ้าง 300 บาท กระทบต้นทุน 6% เศษ
19 ส.ค. 2554

ผลสำรวจขึ้นค่าจ้าง 300 บาท กระทบต้นทุน 6% เศษ
นายอนุสรณ์ ธรรมใจ คณบดีเศรษฐศาสตร์ มหาวิทยาลัยรังสิต เปิดเผยผลการศึกษาเกี่ยวกับการปรับค่าจ้างขั้นต่ำ 300 บาททั่วประเทศ พบว่าจะส่งผลให้ยกระดับกำลังซื้อว่า กำลังซื้อภายในไทยกว่า 42% มาจากเงินเดือนและค่าจ้าง โดยหากขึ้นค่าจ้าง ต้นทุนการผลิตในกลุ่มเอสเอ็มอีจะเพิ่มจาก 17.06% เป็น 23.48% หรือเพิ่มขึ้นเฉลี่ย 6.42% ส่วนกิจการขนาดใหญ่ ต้นทุนการผลิตจะเพิ่มจาก 14.14% เป็น 20.48% เพิ่มขึ้นเฉลี่ย 6.34% จะเห็นว่าทำให้เพิ่มต้นทุนแรงงานเพียงเล็กน้อยเท่านั้น
ผลการศึกษายังระบุว่า การขึ้นค่าจ้างจะส่งผลดีให้นายจ้างสนใจเร่งปรับศักยภาพทักษะคนงาน และหันมาใช้นวัตกรรมเทคโนโลยีใหม่ในการผลิตเพื่อเพิ่มผลิตภาพการผลิต และจะเป็นการจูงใจให้คนเข้ามาทำงาน แก้ปัญหาขาดแคลนแรงงาน ลดการเคลื่อนย้ายถิ่น
“ต้นทุนที่เพิ่ม 6% ถือว่าเป็นตัวเลขที่ต่ำ ไม่มีผลถึงขั้นให้หยุดกิจการ ปิดโรงงาน” นายอนุสรณ์ กล่าว
นายอนุสรณ์ กล่าวอีกว่า แรงงานที่จะได้รับอานิสงส์จากการปรับค่าจ้างขั้นต่ำ 300 บาท มีเพียงกว่า 9 ล้านคน ที่ทำงานอยู่ในระบบอุตสาหกรรมและบริการ ที่ส่วนใหญ่มีเงินเดือนไม่ถึง 9,000 บาท